KOMISIJAS ZIŅOJUMS EIROPAS PARLAMENTAM UN PADOMEI par ELGF izdevumiem Agrīnās brīdināšanas sistēma Nr. 7-9/2013 /* COM/2013/0717 final */





SATURS 1........... Ievads. 3 2........... ELGF PIEŠĶIRTIE IEŅĒMUMI 3 3........... Piezīmes par ELGF 2013. gada budžeta provizorisko izpildi 4 4........... ELGF piešķirto ieņēmumu izpilde. 7 5........... Secinājumi 7 1. pielikums || Provizorisks ELGF apropriāciju izlietojums līdz 31.07.2013. 1. Ievads Budžeta faktiskā izpilde laika posmā no 2012. gada 16. oktobra līdz 2013. gada 31. jūlijam salīdzinājumā ar izdevumu profilu, kuru raksturo rādītājs, kas noteikts atbilstīgi Padomes Regulas (EK) Nr. 1290/2005[1] 20. pantā paredzētajiem noteikumiem, apkopota 1. pielikumā. 2. ELGF PIEŠĶIRTIE IEŅĒMUMI Pamatojoties uz 34. panta noteikumiem Padomes Regulā (EK) Nr. 1290/2005 par kopējās lauksaimniecības politikas finansēšanu, ieņēmumus, kas gūti no atbilstības pārbaužu lēmumos noteiktajām finanšu korekcijām, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem neizmanto, šo daļu automātiski pārnes uz nākamo budžeta gadu[2]. ELGF budžetā 2013. gadam ietilpst: Komisijas jaunākās aplēses par vajadzībām finansēt paredzētos izdevumus tirgus pasākumiem un tiešajam atbalstam un aplēses par piešķirtajiem ieņēmumiem, kurus bija paredzēts saņemt attiecīgā budžeta gada laikā, un piešķirto ieņēmumu pārnestais atlikums, kas pieejams no iepriekšējā budžeta gada. ELGF apropriāciju apmēra priekšlikumā 2013. gada budžetam Komisija ņēmusi vērā paredzamos kopējos piešķirtos ieņēmumus un 2013. gadam pieprasīto apropriāciju līmeni, kas aprēķināts, no aplēstajām vajadzībām atņemot aplēstos piešķirtos ieņēmumus. Budžeta lēmējinstitūcija pieņēma jauno ELGF budžetu, ņemot vērā paredzētos piešķirtos ieņēmumus. ELGF 2013. gada budžeta sagatavošanas laikā Komisija pieejamo piešķirto ieņēmumu kopsummu aplēsa EUR 1533 miljonu apmērā. Jo īpaši: – piešķirto ieņēmumu apjomu, ko paredzēts gūt 2013. budžeta gadā, aplēsa EUR 628 miljonu apmērā; paredzētie ieņēmumi no atbilstības pārbaužu korekcijām un pārkāpumiem tika aplēsti attiecīgi EUR 389 miljonu un EUR 161 miljona apmērā; ieņēmumus no piena nodevas aplēsa EUR 78 miljonu apmērā; – piešķirto ieņēmumu apjoms, ko paredzēts pārnest no 2012. gada budžeta uz 2013. gada budžetu, tika aplēsts EUR 905 miljonu apmērā (ieskaitot Cukura rūpniecības restrukturizācijas fonda atlikumu, kas tika aplēsts EUR 675 miljonu apmērā). Komisija 2013. gada budžetā sākotnēji aplēstos ieņēmumus EUR 1533 miljonu apmērā piešķīra divām shēmām. Jo īpaši: – EUR 500 miljonus piešķīra darbības fondiem, kas paredzēti ražotāju organizācijām augļu un dārzeņu nozarē, un – EUR 1033 miljonus — vienotā maksājuma shēmai. Saskaņā ar Komisijas priekšlikumu budžeta lēmējinstitūcija nobalsoja par apropriācijām šīm divām shēmām attiecīgi EUR 267 miljonu un EUR 30 635 miljonu apmērā. Piešķirto apropriāciju summa un iepriekš minētie piešķirtie ieņēmumi atbilst aplēstajai pieejamo apropriāciju kopsummai, no kuras EUR 767 miljoni pieprasīti darbības fondiem, kuri paredzēti ražotāju organizācijām augļu un dārzeņu nozarē, bet EUR 31 668 miljoni — vienotā maksājuma shēmai. Šā dokumenta 1. pielikumā, kurā apkopots 2013. gada budžeta provizorisks izlietojums līdz 2013. gada 31. jūlijam, iepriekš minētajām divām shēmām nobalsotās apropriācijas iekļautas augļu un dārzeņu nozarē pantu līmenī un atsaistīto tiešo atbalstu budžeta apropriācijās, kuru apjoms ir attiecīgi EUR 611 miljoni un EUR 38 076 miljoni, neņemot vērā iepriekš minētos piešķirtos ieņēmumus. Pieskaitot šīm nozarēm piešķirtos ieņēmumus, 2013. gada budžetā paredzēto apropriāciju kopsumma augļu un dārzeņu nozarē ir EUR 1111 miljoni, bet atsaistīto tiešo atbalstu jomā — EUR 39 109 miljoni. 3. Piezīmes par ELGF 2013. gada budžeta provizorisko izpildi Provizoriskais budžeta izpildes līmenis laikā no 2012. gada 16. oktobra līdz 2013. gada 31. jūlijam parādīts 1. pielikumā. Šis izpildes līmenis salīdzināts ar izdevumu profilu, kuru raksturo rādītājs, kas noteikts, pamatojoties uz Padomes Regulas (EK) Nr. 1290/2005 20. panta noteikumiem. Turpinājumā sniegtas īsas piezīmes par dažiem budžeta pantiem, kuros redzamas ievērojamākās atšķirības starp faktisko un paredzēto izpildes līmeni 2013. gada budžetā. 3.1. Tirgus pasākumi Salīdzinājumā ar budžeta piešķirto apropriāciju līmeni apropriāciju izlietojums intervences pasākumiem lauksaimniecības tirgos bija par EUR 120,9 miljoniem augstāks atbilstoši rādītāja līmenim 2013. gada 31. jūlijā. Šo atšķirību ir radījušas izpildes tendences galvenokārt augļu un dārzeņu, vīna, cūkgaļas un mājputnu nozarē. 3.1.1. Pārtikas programmas (EUR 10,6 miljoni) Pēc vistrūcīgākajām personām paredzētās shēmas apropriāciju lēnas īstenošanas budžeta gada pirmajā pusgadā dalībvalstis pašlaik paātrina izpildi. Tāpat kā pagājušajā gadā, lai nodrošinātu pārtikas piegādes ziemā, paredzēts, ka maksājumu lielāko daļu veic budžeta gada pēdējos mēnešos. Bet, ņemot vērā to, ka 2013. gads ir pēdējais šīs shēmas izpildes gads, dalībvalstis būs spiestas 2013. gadā pilnībā izpildīt shēmas budžetu. Uz šo shēmu attiecas budžeta ierobežojums EUR 500 miljonu apmērā un tādēļ tās izpilde nedrīkst pārsniegt apstiprinātās apropriācijas. 3.1.2. Augļi un dārzeņi (+EUR 275,7 miljoni salīdzinājumā ar piešķirtajām apropriācijām) Attiecībā uz piešķirtajām apropriācijām šis izpildes līmenis galvenokārt saistāms ar izdevumiem par darbības fondiem ražotāju organizāciju shēmā, ko finansē gan ar piešķirtajām budžeta apropriācijām, gan ar ieņēmumiem, kas šai shēmai piešķirti 2013. gada budžetā (NB! Sīkāku informāciju sk. 2. punktā). Šis izpildes līmenis periodam līdz 2013. gada 31. jūlijam ir nobalsoto budžeta apropriāciju rādītāja izmantošanas rezultāts, jo tajā nav iekļauti šai nozarei piešķirtie ieņēmumi. 1. pielikuma provizoriskā izlietojuma tabulas zemsvītras piezīmē * norādīts, kāda būtu situācija, ja rādītājs periodam līdz 2013. gada 31. jūlijam būtu piemērots visām apropriācijām, kas, kā paredzams, būs pieejamas šīs nozares finansēšanai. Kā norādīts 2. punktā, paredzamo šai nozarei pieejamo kopējo finansējumu veido piešķirtās budžeta apropriācijas EUR 611 miljonu apmērā un šai nozarei piešķirtie ieņēmumi, kas aplēsti EUR 500 miljonu apmērā. Tāpēc, ja šis rādītājs būtu piemērots kopējam finansējumam EUR 1111 miljonu apmērā, kas pieejams šai nozarei, tad rastos apropriāciju neizpilde -EUR 54,1 miljona apmērā, kas ir ražotāju organizāciju shēmas īslaicīga maksājumu palēninājuma, shēmas "Augļi skolai" nepilnīgas izpildes un ražotāju grupu atbalsta apropriāciju ātrāka izlietojuma tīrā ietekme. Ņemot vērā dalībvalstu 2013. gada faktiskos un prognozētos izdevumus par ražotāju organizāciju darbības fondu shēmu un sākotnējās atzīšanas shēmu, ņemot vērā šai nozarei piešķirtos ieņēmumus, Komisija pašlaik lēš, ka kopējie pieejamie līdzekļi būs pietiekami, lai segtu šīs nozares izdevumus. Tomēr Komisija turpina vērīgi sekot situācijai šajā nozarē. 3.1.3. Vīnkopības nozares produkti (-EUR 117,1 miljoni) Vīnkopības nozarē pieejamo apropriāciju izpilde bija palēninājusies tādēļ, ka dažās dalībvalstīs gausāk nekā iepriekš šajā gada periodā tika izlietots vīnkopības nozarei paredzētais finansējums (rādītājs tika noteikts, pamatojoties uz maksājumu vēsturisko vidējo ritmu). Tomēr, ņemot vērā šajā nozarē tradicionāli augsto izpildes līmeni, kā arī ņemot vērā izmaiņas tiesību aktos, ko Komisija nesen ierosināja un par ko 2013. gada jūlijā balsojusi Pārvaldības komiteja, lai veicinātu dažu pasākumu izpildi, Komisija sagaida, ka dalībvalstu maksājumu temps paātrināsies gada beigās. Šobrīd šo starpību uzskata par pagaidu parādību un paredz pilnīgu budžeta izpildi. 3.1.4. Cūkgaļa, olas un mājputni, biškopības un citi dzīvnieku izcelsmes produkti (-EUR 20,6 miljoni) Šajā pantā norādīto apropriāciju zemāks izlietojums ir saistīts ar eksporta kompensāciju līmeņa pakāpenisku samazinājumu mājputnu nozarē no 2012. gada oktobra līdz 2013. gada februārim. Tā kā nav ievērojamas eksportēto daudzumu atšķirības, kopējie izdevumi par šo pasākumu paredzami zemāki, nekā tika lēsts 2013. gada budžeta sagatavošanas laikā, kas noved pie šīs pozīcijas neizpildes gada beigās. 3.2. Tiešie atbalsti Apropriāciju izlietojums tiešajam atbalstam salīdzinājumā ar rādītāja līmeni 2013. gada 31. jūlijā bija par EUR 740,4 miljoniem augstāks. 3.2.1. Nesaistītie tiešie atbalsti (+EUR 791,2 miljoni pretstatā piešķirtajām apropriācijām) Attiecībā uz nobalsotajām apropriācijām jānorāda, ka vienotā maksājuma shēma (VMS) uzrāda izpildes pārsniegumu, kas rodas, periodam līdz 2013. gada 31. jūlijam noteikto rādītāju piemērojot nobalsotajām budžeta apropriācijām, kas neietver šai nozarei piešķirtos ieņēmumus. 1. pielikuma provizoriskā izlietojuma tabulas zemsvītras piezīmē * norādīts, kāda būtu situācija, ja rādītājs periodam līdz 2013. gada 31. jūlijam būtu piemērots visām apropriācijām, kas, kā paredzams, būs pieejamas atsaistīto tiešo atbalstu finansēšanai. Kā norādīts 2. punktā, paredzamo atsaistītajiem tiešajiem atbalstiem pieejamo kopējo finansējumu veido nobalsotās budžeta apropriācijas EUR 38 076 miljonu apmērā un atsaistītajiem tiešajiem atbalstiem piešķirtie ieņēmumi, kas aplēsti EUR 1033 miljonu apmērā. Tāpēc, ja šis rādītājs būtu piemērots kopējam finansējumam EUR 39 109 miljonu apmērā, kas, kā sagaidāms, būs pieejams atsaistītajiem tiešajiem atbalstiem, tad rastos apropriāciju neizpilde EUR 239,6 miljonu apmērā. Šī atšķirība izskaidrojama ar VMS rādītāja aprēķinu (aprēķins pamatojās uz 2012. gada maksājumu ritmu, bet ņemot vērā minētā gada pirmajos divos mēnešos veiktos maksājumus); pašlaik šis rādītājs ir 99,8 %, taču faktiskā izpilde līdz 2013. gada 310. jūlijam ir 99 %[3]. No otras puses, dalībvalstis jau ir nedaudz pārsniegušas budžetā paredzēto apropriāciju izpildi attiecībā uz VPMS par aptuveni 0,2 %. Attiecībā uz 68. pantā paredzēto īpašā atsaistītā atbalsta shēmu paredzams, ka dalībvalstu budžeta izpilde 2013. gadā sasniegs piešķirto apropriāciju līmeni. Komisija paredz, ka šajā brīdī pieejamās apropriācijas un piešķirtie ieņēmumi ir pietiekami, lai segtu faktisko izpildi attiecībā uz šo pantu. Komisija turpina cieši sekot situācijai attiecībā uz atsaistīto tiešo atbalstu, lai novērtētu iespējamo neto neizpildi. 3.2.2. Cits tiešais atbalsts (-EUR 50,4 miljoni) Piešķirto apropriāciju izlietojuma citiem tiešajiem atbalstiem atšķirība no rādītāja līmeņa 2013. gada 31. jūlijā ir vairāku shēmu nedaudz lēnākas īstenošanas rezultāts, jo īpaši attiecībā uz īpaša atsaistītā atbalsta shēmu (68. pants) un papildu summu cukurbiešu un cukurniedru audzētājiem un atsevišķu dalībvalstu paziņotām ievērojamām korekcijām. No otras puses, POSEI tiešā atbalsta maksājumiem pieejamais budžets tika pārsniegts pēc Padomes Regulas (EK) Nr. 228/2013 pieņemšanas, ar kuru 2013. finanšu gadā atļāva vienreizēju piemaksu banānu ražotājiem. Ņemot vērā POSEI shēmas budžeta pārsniegšanu, Komisija patlaban turpina cieši sekot shēmu situācijai saskaņā ar citiem savstarpēji nesaistītiem tiešiem atbalstiem. 3.3. Lauksaimniecības izdevumu revīzija 3.3.1. Iepriekšējo gadu grāmatojumu noskaidrošana (+EUR 176,0 miljoni) Līdz 2013. gada 31. jūlijam Komisija jau ir pieņēmusi visus lēmumus attiecībā uz grāmatojumu noskaidrošanas darbībām, kuras paredzēts izpildīt šā budžeta gada laikā. Šo lēmumu rezultātā Komisija kompensēja, proti, izdarīja pozitīvas korekcijas dalībvalstu labā aptuveni EUR 7,3 miljonu apmērā. Jāatzīmē, ka Komisija grozījumu vēstulē attiecībā uz 2013. gadu ierosināja korekcijas -EUR 56 miljonu apmērā, pamatojoties uz iepriekšējo gadu vidējo izpildes rādītāju, jo šādas korekcijas nav prognozējamas. Jaunajā budžeta projektā, kas izstrādāts novembrī pēc neveiksmes pirmajā saskaņošanas procedūrā, šī summa tika palielināta līdz -EUR 100 miljoniem. Visbeidzot, pēc saskaņošanas 2012. gada 5. decembrī budžeta lēmējinstitūcija pieņēma 2013. gada budžetu, kurā šī summa beidzamā kārtā tika noteikta -EUR 200 miljonu apmērā. Komisija uzskata, ka sagaidāmās korekcijas no tās grāmatojumu noskaidrošanas lēmumiem un no dalībvalstu veikto atbalsta maksājumu termiņu neievērošanas varētu nebūt pietiekamas, lai segtu lielāko summu -EUR 200 miljonu apmērā. Šo korekciju galīgā summa būs atkarīga no sagaidāmās negatīvās korekcijas, kas izrietēs no dalībvalstu maksājumu termiņu neievērošanas un kas Fondu komitejai tiks iesniegtas 2013. gada novembrī. Tomēr Komisijai vajadzēs segt radušos budžeta negatīvo apropriāciju iztrūkumu, pārvietojot pozitīvās budžeta apropriācijas no citiem budžeta posteņiem, lai slēgtu šo budžeta pozīciju 2013. gadā. 4. ELGF piešķirto ieņēmumu izpilde Tabulā 1. pielikumā redzams, ka 2013. gada 31. jūlijā bija iekasēti piešķirtie ieņēmumi EUR 624,4 miljonu apjomā. Jo īpaši: – ieņēmumi no korekcijām, kas pamatojas uz atbilstības noskaidrošanas lēmumiem, ir EUR 413,4 miljoni un līdz budžeta gada beigām plānotas būtiskas papildu summas, kas pamatojas uz ad-hoc atbilstības pārbaudes lēmumu Nr. 42, ko Komisija pieņēma 2013. gada augustā; – ieņēmumi no pārkāpumiem ir aptuveni EUR 131,6 miljoni, turklāt līdz budžeta gada beigām ir paredzēts saņemt arī papildu summas; – pašlaik iekasēta lielākā daļa ieņēmumu no piena nodevas ir aptuveni EUR 79,4 miljonu apmērā. Visbeidzot, piešķirto ieņēmumu summa, kas galu galā tika pārnesta no 2012. gada uz 2013. gadu, sasniedza EUR 1245,6 miljonus, ieskaitot atlikumu aptuveni EUR 755 miljonu apmērā pagaidu Cukura nozares restrukturizācijas fondam pēc visu pienācīgo fonda maksājumu veikšanas. Šī summa ir ievērojami lielāka nekā sākotnēji aplēstie EUR 905 miljoni. Tādēļ piešķirto ieņēmumu apjoms, kas pieejams ELGF izdevumu finansēšanai, 2013. gada 31. jūlijā ir EUR 1869,9 miljoni. Patlaban Komisijas aplēses ir tādas, ka piešķirto ieņēmumu summa, kas jau iekasēti un 2013. gadā vēl tiks iekasēti, pārsniegs EUR 628 miljonus, ko sākotnēji lēsa šiem piešķirtajiem ieņēmumiem 2013. gada budžetā. 5. Secinājumi ELGF 2013. gada budžeta apropriāciju provizoriskais izlietojums laika posmā līdz 2013. gada 31. jūlijam liecina, ka ikmēneša maksājumi dalībvalstu izdevumu atmaksāšanai par aptuveni EUR 1022,7 miljoniem pārsniedz rādītāja līmeni. Piešķirtie ieņēmumi EUR 1869,9 miljonu apmērā jau ir pieejami, un 2013. gadā vēl plānots saņemt papildu summas. Patlaban Komisija uzskata, ka piešķirto ieņēmumu summa, kas būs pieejama gada beigās, būs pietiekama, lai nodrošinātu ražotāju organizāciju darbības fondu un vienotā maksājuma shēmas finansējumu, kā sākotnēji paredzēts, plānojot 2013. gada budžetu, un plānotās vajadzības citos posteņos, piemēram, grāmatojumu noskaidrošanas atbilstība. [1] OV L 209, 11.8.2005., 1. lpp. [2] Ar 14. pantu Eiropas Parlamenta un Padomes Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, noteikts, ka iekšējos piešķirtos ieņēmumus var pārnest tikai par vienu gadu. Tādējādi, lai nodrošinātu pareizu budžeta pārvaldību, šie piešķirtie ieņēmumi parasti tiek izmantoti pirms attiecīgā budžeta panta piešķirtajām apropriācijām. [3] Atsaistīto tiešo atbalstu izpildes līmenis ir aprēķināts kā budžeta vajadzību (ieskaitot piešķirto ieņēmumu apjomu attiecībā uz VMS) procentuālais īpatsvars.